# בִּיּוּת יצורים חיים

בחיפוש אחר חומרי גלם לצרכיו השונים – מזון, לבוש, כלי עבודה וכדומה – למד האדם להתערב במהלך הרגיל של הברירה הטבעית כדי לטפח יצורים חיים מסוימים, לשפר את התכונות הטבעיות שלהם ולהתאימם לצרכיו.

תהליך זה של השבחת מינים נקרא **בִּיּוּת**, כלומר הפיכת חיית בר לחיית בית המותאמת לחיים בקרבת האדם והפיכת צמח בר לצמח תרבות (תִּרְבּוּת צמחים).

תהליך הביות החל בתצפית ובאיתור יצורים החיים בטבע – חיות וצמחי בר – בעלי תכונות רצויות.

בין **בעלי החיים** אותרו ונבחרו אלה שיכולים להתרגל לנוכחותם של בני האדם ולהתקרב אליהם לצורך קבלת מזון וכן בעלי חיים שיכולים לחיות בעדרים גדולים מבלי להילחם זה בזה על בני זוג ועל טריטוריה.

הזאבים היו כנראה בעלי החיים הראשונים שמהם בויתו כלבי הבית. בהמשך בויתו גם פָּרות, סוסים וחיות משק אחרות.

בין **הצמחים** אותרו ונבחרו אלה שתנובתם גדולה יחסית, שרגישותם לתנאי מזג אוויר קטנה יותר, שהם בעלי פֵּרות גדולים, מזינים וטעימים יותר וצמחים בעלי איברי אגירה גדולים (כמו פקעות ובצלים).

הצמחים הראשונים שתורבתו היו אפונה, עדשים, חיטה ושעורה. בהמשך תורבתו צמחי מאכל נוספים וגם צמחי תועלת אחרים כמו כותנה שמהסיבים שלה מכינים בדים.

תהליך הביות של חיות וצמחי הבר החל לפני כ-12,000 שנים, בתקופה שבה בני האדם חיו עדיין בחבורות של ציידים-לקטים שנדדו ממקום למקום בחיפושיהם אחר מזון. בזכות הביות בני האדם התחילו לעסוק בחקלאות, מקורות המזון שלהם השתפרו מאוד, והם עברו להתיישבות ביישובי קבע.